CELEX: 32019D1592
Language: bg
Date: 2019-09-24 00:00:00
Title: Решение за изпълнение (ЕС) 2019/1592 на Съвета от 24 септември 2019 година за предоставяне на разрешение на Португалия да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност

27.9.2019   
               
               
                  BG
               
               
                  Официален вестник на Европейския съюз
               
               
                  L 248/67
               
            
         РЕШЕНИЕ ЗА ИЗПЪЛНЕНИЕ (ЕС) 2019/1592 НА СЪВЕТА
         от 24 септември 2019 година
         за предоставяне на разрешение на Португалия да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С писмо, заведено в Комисията на 2 юли 2018 г., Португалия поиска разрешение да въведе специална мярка за дерогация от член 193 от Директива 2006/112/ЕО за доставките на корк, дървесина, борови шишарки и ядки от пиния с черупката, ако получателят на тези стоки е данъчно задължено лице, имащо в Португалия седалище и адрес на управление, постоянен обект или обичайно местопребиваване и извършващо сделки, за които има право на пълно или частично приспадане на данъка върху добавената стойност (ДДС) върху входящите ресурси. С писма, заведени в Комисията на 27 ноември 2018 г. и 19 март 2019 г., Португалия представи на Комисията още информация.
                  
               
                     (2)
                  
                  
                     В съответствие с член 395, параграф 2, втората алинея от Директива 2006/112/ЕО Комисията уведоми другите държави членки за отправеното от Португалия искане с писма от 27 март 2019 г. С писмо от 28 март 2019 г. Комисията съобщи на Португалия, че разполага с цялата необходима информация, за да разгледа искането.
                  
               
                     (3)
                  
                  
                     Според Португалия нивата на измамите и отклонението от данъчно облагане в горското стопанство са много високи. Това се дължи на факта, че в този отрасъл господстват голям брой малки производители и множество събирачи на реколтата, които продават суровини на преработвателните дружества, без да декларират и плащат ДДС за тези продажби. Поради естеството на пазара и дейността са възникнали измами с ДДС, с които на португалските данъчни органи е трудно да се справят въпреки засиления контрол и вече взетите мерки. За да противодейства на отклонението от данъчно облагане, Португалия възнамерява да въведе механизма за обратно начисляване за доставките на корк, дървесина, борови шишарки и ядки от пиния с черупката. По този начин отговорността за плащането на ДДС ще бъде прехвърлена на малко на брой лесно установими преработвателни дружества. Португалия счита, че това ще премахне този вид измами с ДДС и ще предотврати съответните загуби на приходи от ДДС.
                  
               
                     (4)
                  
                  
                     Затова на Португалия следва да се разреши да въведе специална мярка за ограничен срок до 31 декември 2022 г.
                  
               
                     (5)
                  
                  
                     По начало дерогациите се разрешават за ограничен срок, за да може да се прецени дали специалната мярка е подходяща и ефективна. При разрешаването на дерогации на държавите членки се осигурява достатъчно време за въвеждане на други конвенционални мерки за преодоляването на съответния проблем до изтичането на срока на специалната мярка, което би направило удължаването на срока излишно. Дерогации, които позволяват използването на механизма за обратно начисляване, се разрешават само по изключение за определени области, където се срещат измами, и се употребяват в краен случай. Поради това Португалия следва да въведе други конвенционални мерки за борба и предотвратяване на по-нататъшното разпространение на измамите с ДДС при доставките на корк, дървесина, борови шишарки и ядки от пиния с черупката до изтичането на срока на действие на специалната мярка и впоследствие вече би следвало да отпадне нуждата от дерогация от член 193 от Директива 2006/112/ЕО по отношение на такива доставки.
                  
               
                     (6)
                  
                  
                     Специалната мярка няма да има отрицателно въздействие върху собствените ресурси на Съюза от ДДС,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от член 193 от Директива 2006/112/ЕО на Португалия се разрешава да определи за платец на ДДС лицето, получаващо доставки на корк, дървесина, борови шишарки и ядки от пиния с черупката, ако то е данъчно задължено лице, имащо в Португалия седалище и адрес на управление, постоянен обект или обичайно местопребиваване и извършващо сделки, за които има право на пълно или частично приспадане на ДДС върху входящите ресурси.
         
         
            Член 2
            Настоящото решение поражда действие в деня на нотифицирането му.
            Прилага се от 1 януари 2020 г., а срокът на действието му изтича на 31 декември 2022 г.
         
         
            Член 3
            Адресат на настоящото решение е Португалската република.
         
         
            Съставено в Брюксел на 24 септември 2019 година.
            
               
                  За Съвета
               
               
                  Председател
               
               K. KULMUNI
            
         
         
            (1)  ОВ L 347, 11.12.2006 г., стр. 1.